open-index/open-wikipedia-markdown huggingface dataset:
François Fulgis Chevallier

**François Fulgis Chevallier** (1796 Pariisi &#x2013; 1840) oli ranskalainen kasvitieteilijä, jonka kiinnostuksen kohteisiin kuuluivat sienet, saniaiset ja levät.

Vuonna 1821 Chevallier väitteli tohtoriksi aiheenaan myrkkykatkon käyttö myrkkynä ja lääkkeenä.

Huiskuananasten alasuku *Chevaliera* (alaheimossa Bromelioideae) on nimetty Chevallier'n kunniaksi.

Sienten tai kasvien tieteellisen nimen jälkeen käytettävä määrittäjän lyhenne Chevall. tarkoittaa Chevallieriä.

## Lähteet
Kukka (täsmennyssivu)

**Kukka** voi tarkoittaa seuraavia:

*kukka, kasvin osa
*Kukka, naisen etunimi
*Kukka, yhtye
*Kukka, sukunimenä:
** Niko Kukka (s. 1987), suomalainen jalkapalloilija
** Sami Kukka (s. 1960), suomalainen laulaja, lauluntekijä ja äänitarkkailija.
Stars & Bars

**Stars & Bars** (*Stars and Bars*, televisioesityksessä nimellä **Taideaarteen jäljillä**) on Pat O’Connorin ohjaama yhdysvaltalainen komediaelokuva vuodelta 1988. Se perustuu William Boydin romaaniin *[[Tähtilipun alla (romaani)|Tähtilipun alla]]* (suom. Kersti Juva, WSOY 1987). Elokuvan pääosaa näyttelee Daniel Day-Lewis.

## Juoni
Brittiläinen taideasiantuntija (Day-Lewis) matkustaa Amerikkaan ostaakseen etelävaltioissa asuvalta kartanonherralta (Stanton) harvinaisen Renoirin maalauksen. Matkallaan hän joutuu moniin kulttuurikonflikteihin ja amerikkalaisten outouksien hämmentämäksi.

## Näyttelijät

## Vastaanotto
*[[Video-opas|Video-oppaassa]]* vuodelta 1994 Asko Alanen piti elokuvan kompastuskivenä epätasaista remukomiikkaa. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.

## Lähteet

## Aiheesta muualla
*
*
Sakaramuuri

**Sakaramuuri** on linnoissa tai linnoituksissa muuri, jonka harja on varustettu nelikulmaisilla sakaroilla, joiden välit muodostavat ampuma-aukot.

Sakaramuurin hammastusta kutsutaan nimellä krenelointi. Arkkitehtuurissa krenelointia voidaan käyttää myös koristeellisena elementtinä.

## Lähteet
Bysantin kirjallisuus

**Bysantin kirjallisuus** on Bysantin eli Itä-Rooman keisarikunnan kreikankielistä kirjallisuutta, jossa antiikin helleeninen ja hellenistinen perinne säilyi uudessa, kristillisessä muodossa.

Uskonnollisen kirjallisuuden saralla kirjallisuuden huippusaavutuksia oli Uuden testamentin osuus Raamatusta. Tämä yhdistettynä suureen kunnioitukseen menneisyyden kirjallisuuden saavutuksiin teki Bysantin kirjallisuudesta erittäin konservatiivista. Kirjakielen piti myös säilyttää Uuden testamentin ja kirkkoisien puhetyylit. Ollen näin suuren kirjallisen tradition perillisenä se vähensi intoa ulkopuolisten ideoihin.

Tämä kohtuuton painotus vähensi omaperäisen ja kekseliäisyyden todennäköisyyttä. Ajan kirjallisuuden luomuksista on säilynyt vain vähän mieleenpainuvia teoksia nykyaikaan.

Bysanttilaisella kirjallisuudella oli kolme suurta kukoistuskautta. Ensimmäinen oli 300-luvulta 500-luvun loppuun, jolloin syntyi paljon uskonnollista ja historiallista kirjallisuutta. 800-luvulla alkoi toinen nousukausi ja 1100–1200-luvuilla.

Filosofian saralla merkittävä varhaisen bysanttilaisen ajan kirjailija on Proklos, joka oli merkittävä uusplatonismin ideoiden levittäjä Välimeren alueella. Runoudessa tunnetuin kirjailija oli Romanos Melodos, joka tunnettiin hymnografioistansa. Maallisessa runoudessa taas tunnetuin sankarirunoelma on *[[Digenes Akritas]]*, joka lienee syntynyt 900-luvulla. Filologian, retoriikan, grammatiikan ja ensyklopedian alalla Bysantin oppineet loivat runsaasti merkittäviä teoksia. Tietosanakirjoista tunnetuimpiin kuuluu *[[Suda]]*.

## Lähteet

## Aiheesta muualla
Manhunt (elokuva)

**Manhunt** (*Cane arrabbiato*) on  Fabrizio De Angelisin ohjaama italialainen lännenelokuva vuodelta 1984. Sen pääosissa näyttelevät Ethan Wayne, Henry Silva, Bo Svenson ja Ernest Borgnine.

## Juoni
Ethan Wayne esittää nimetöntä cowboyta nykypäivän Arizonassa. Hän ostaa kaksi hevosta markkinoilta, mutta hänet pidätetään varkaudesta, koska hänellä ei ole hevosista ostotodistusta. Hänet tuomitaan vankeuteen, josta hän pakenee ja alkaa epätoivoisesti etsiä miestä, joka myi hänelle hevoset.

## Vastaanotto
*[[Video-opas|Video-oppaassa]]* vuodelta 1994 Bello Romano piti *Manhuntia* lähes katsomisen arvoisena muutaman veteraaninäyttelijän roolin takia. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.

## Lähteet

## Aiheesta muualla
* 
*
Apatoraptor

**Apatoraptor** oli dinosaurussuku, joka eli 84–71 miljoonaa vuotta sitten myöhäisliitukaudella. *Apatoraptorin* nimesivät Gregory Funston ja Philip Currie vuonna 2016. *Apatoraptorit* olivat lihansyöjiä.

## Löytäminen

*Apatoraptorin* jäänteet on löydetty Kanadan Albertassa sijaitsevasta Horse Shoe Canyonin muodostelmasta vuonna 1993. Näyte sisältää alaleuan, koko sarjan kaulasta ja selkärangasta, oikeanpuoleisen hartianseudun ja käsivarren, rintaluun, kylkiluita, osittaisen lonkkaluun ja osittaisen takaraajan.

*Apatoraptor* tarkoittaa ”petollista ryöstäjää”. Apato tulee kreikan kielen sanasta *apate*, joka tarkoittaa petollista. Raptor tulee latinan kielestä ja tarkoittaa ryöstäjää, rosvoa tai varasta. Lajinimi *pennatus* tarkoittaa latinaksi höyhenpeitteistä, joka tulee sulannupeista sen yläraajassa, jossa on saattanut olla höyheniä.

*Apatoraptorin* pituus oli kaksi metriä, korkeus lonkan kohdalta 0,8 metriä ja paino 180 kilogrammaa.

## Luokittelu
*Apatoraptor* luokitellaan Oviraptorosauriassa heimoon Caenagnathidae, mahdollisesti *[[Elmisaurus|Elmisauruksen]]* sisarlajina.

## Lähteet

## Aiheesta muualla
* Newly identified Alberta dinosaur had arm muscles fit to lift feathers
Rebellion R-One

**Rebellion R-One** on ranskalaisen Orecan valmistama LMP1-L luokituksen mukainen prototyyppiauto, jolla sveitsiläinen Rebellion Racing -talli on kilpaillu vuodesta 2014 lähtien FIA World Endurance Championship -sarjassa.

## Tulokset
CLM P1/01

**CLM P1/01** on itävaltalais -romanialaisen ByKolles Racingin käyttämä LMP1-L luokituksen mukainen prototyyppiauto, jolla talli on kilpaillut vuodesta 2014 lähtien FIA World Endurance Championship -sarjassa.

## Tulokset
Nissan GT-R LM Nismo

**Nissan GT-R LM Nismo** on japanilaisen Nissanin valmistama LMP1-luokituksen mukainen prototyyppiauto. Nissan osallistui vuonna 2015 FIA World Endurance Championship -sarjaan, kilpaillen vain Le Mansin 24 tunnin ajossa.

22. joulukuuta 2015 Nissan ilmoitti lopettavansa LMP1-projektinsa välittömästi.

## Tulokset
Mihail Anikušin

**Mihail Konstantinovitš Anikušin** (, 2. lokakuuta 1917 Moskova – 18. toukokuuta 1997 Pietari) oli palkittu neuvostoliittolainen kuvanveistäjä ja akateemikko. Hän oli Neuvostoliiton Taideakatemian jäsen ja hänelle on myönnetty Sosialistisen työn sankarin arvonimi ja Leninin kunniamerkki.

Mihail Anikušinin mukaan on nimetty pikkuplaneetta 3358 Anikushin, jonka löysi neuvostoliittolainen tähtitieteilijä Nikolai Tšernyh vuonna 1978.
__NOTOC__
## Töitä
Anikušinin tunnetuimpien töitten joukkoon kuuluu kolme Pietarissa olevaa teosta: Aleksandr Puškinin patsaat Taiteiden aukiolla (1957) ja Puškinskajan metroasemalla (1954) ja Leninin patsas Moskovskajan aukiolla entisen Neuvostojen talon edessä.

Turussa Aurakadun yläpäässä on Anikušinin suunnittelema Leninin patsas, joka on paljastettu 13. marraskuuta 1977. Pronssinen rintakuva on Leningradin kaupungin lahja ystävyyskaupungilleen Turulle.. Kotkassa on Kuusisen saarella Anikušinin suunnittelema Ruotsinsalmen taisteluissa 1789–1790 kuolleiden merimiesten muistolle omistettu ja 25. heinäkuuta 1998 paljastettu muistomerkki.  

### Teoskuvia

Tiedosto:Puskin statue Puskinskaja metro by Anikusin.JPG|*Aleksandr Puškinin patsas* (1954), Puškinskajan metroasema, Pietari.
Tiedosto:Puskin statue Arts Square by Anikusin.JPG|*Aleksandr Puškinin patsas* (1957), Taiteiden aukio, Pietari.
Tiedosto:Leningrad defenderds by Anikusin.JPG|*Saarto* (1974), veistosryhmä Leningradin sankarillisten puolustajien muistomerkillä, Voiton aukio, Pietari.
Tiedosto:Vilenin patsas.jpg|*V. I. Leninin muistomerkki* (1977–2022), Aurakatu, Turku.
Tiedosto:Ruotsinsalmen taisteluissa kuolleiden muistomerkki 1.jpg|*Ruotsinsalmen taisteluissa kuolleiden muistomerkki* (1998), Kuusisen saari, Kotka.


## Lähteet

## Aiheesta muualla

* Lyhyt elämäkerta
Nodaalialue

**Nodaalialueella** tarkoitetaan maantieteen piirissä kehitetyssä keskuspaikkateoriassa keskusta, kuten kaupunkia, kylää tai taajamaa sekä sen vaikutusaluetta. Keskus ja vaikutusalue ovat vuorovaikutuksessa keskenään ja riippuvaisia toisistaan. Keskus, joka tarjoaa erilaisia palveluita ja toimintoja, saa puolestaan ympäröivältä alueelta esim. elintarvikkeita, raaka-aineita ja työvoimaa. Keskuksen rajat voidaan määrittää konkreettisesti esim. tarkastelemalla, mistä kaikkialta keskukseen tullaan töihin tai ostoksille. Suurilla keskuksilla on myös suuri vaikutusalue, esim. Helsingillä koko pääkaupunkiseutu ja kehyskunnat sekä monin tavoin koko Suomi.

Globaalilla tasolla keskukset ovat ydinalueita, joiden vaikutusalueena ovat hyvin laajat alueet tai koko maailma. Kyseessä voi olla suurkaupunki, kuten New York tai Lontoo tai laajempi kokonaisuus, kuten Länsi-Eurooppa.

Nodaalialueisiin perustuvaa keskuspaikkateoriaa kehitti 1930-luvulla saksalainen maantieteilijä Walter Christaller. Suomessa sitä sovellettiin valtakunnalliseen aluesuunnitteluun etenkin 1960-luvulta 1980-luvulle. Teorian tärkeisiin soveltajiin Suomessa kuului muiden muassa Vaasan yliopiston rehtorinakin toiminut talousmaantieteilijä Mauri Palomäki.

## Katso myös
* Toiminnallinen alue
* Takamaa (talous)

## Lähteet
William Boyd

**William Boyd** CBE (s. 7. maaliskuuta 1952 Accra, Ghana) on skotlantilainen kirjailija ja elokuvakäsikirjoittaja. 

## Elämä ja ura
Boyd syntyi ja vietti lapsuutensa Afrikassa, ensin Ghanassa ja sitten Nigeriassa. Hän  opiskeli sitten Nizzan, Glasgow’n ja Oxfordin yliopistoissa. Hänen ensimmäinen romaaninsa *Kelpo mies Afrikassa* ilmestyi 1981. Hän sai siitä Whitbread-esikoiskirjapalkinnon. Hän opetti englanninkielistä kirjallisuutta Oxfordissa St. Hilda’s Collegessa 1980–1983 ja toimi televisiokriitikkona 1981–1983.

Romaanien lisäksi Boyd on kirjoittanut elokuva- ja televisiokäsikirjoituksia sekä näytelmiä. Vuonna 1998 hän julkaisi pseudodokumentaarisen elämäkertateoksen itse keksimästään 1950-luvun amerikkalaistaiteilijasta *Nat Tate: An American Artist 1928–1960*.

Boyd on tehnyt kirjojensa pohjalta käsikirjoitukset elokuviin *[[Stars & Bars]]* (Pat O’Connor, 1988) ja *[[Kelpo mies Afrikassa]]* (Bruce Beresford, 1994). Hän kuului vuoden 1992 *[[Chaplin (elokuva)|Chaplin]]*-elokuvan käsikirjoittajaryhmään. Mario Vargas Llosan romaanin pohjalta hän käsikirjoitti Jon Amielin ohjaaman elokuvan *[[Julia ja käsikirjoittaja]]* (1990).

## Boydin tuotantoa Ylen kanavilla
Yle TV1:ssä esitettiin 2014 Boydin käsikirjoittama kaksiosainen minisarja *[[Äitini, vakooja]]* (Restless, 2012). Yle Teemalla esitettiin 2015 Boydin romaaniin pohjautuva kuusiosainen draamasarja *[[Pieni ihmissydän]]* miehestä, joka haaveilee läpi elämänsä kirjailijan urasta.

## Palkinnot ja tunnustukset
* Costa Book Award (paras romaani) 2006
* Whitbread-palkinto (paras esikoisromaani) 1981

## Suomennetut teokset
* *Kelpo mies Afrikassa*, 1983
* *Jäätelösota*, 1984
* *Tähtilipun alla*, 1987
* *Uudet tunnustukset*, 1988
* *Nainen rannalla*, 1993

## Lähteet

## Aiheesta muualla

*
*
Luettelo jääkiekon SM-liigan mestaruuden ratkaisseista pelaajista

Suomalainen pääsarjatason jääkiekko siirtyi kaudella 1975–1976 SM-sarjasta SM-liigaan, minkä seurauksena jääkiekon Suomenmestaruus on siitä lähtien ratkaistu runkosarjan jälkeen pelattavissa pudotuspeleissä. Tasapelit varsinaisella peliajalla on ratkaistu SM-liigan pudotuspelihistorian aikana aina jatkoajalla. Suomenmestaruus on ratkennut jatkoajalla kaikkiaan yhdeksän kertaa.

Useista finaaliotteluiden- ja sarjojen maaleista mestaruusmaaliksi jääneen voittomaalin ovat kahdesti onnistuneet tekemään Teppo Numminen, Jukka Vilander ja Juha Lind.

## SM-liigan mestaruuden ratkaisseiden finaaliotteluiden voittomaalin tehneet pelaajat

: = mestaruus ratkesi jatkoajalla

## Katso myös
*Luettelo jääkiekon SM-liigan pudotuspelien jatkoaikaotteluista

## Lähteet
King of the Beach

**King of the Beach** on Chris Rean kuudestoista studioalbumi, joka julkaistiin vuonna 2000.

## Kappaleet
Kaikki kappaleet kirjoittanut Chris Rea.

## Kokoonpano
* Chris Rea – laulu, kitara, basso, kosketinsoitin, Hammond-urut, rumpuohjelmointi, tuottaja
* Max Middleton – Rhodes
* Pete Hammond – Hammond-urut
* Martin Ditcham – rummut, lyömäsoittimet
* Julie Isaac – taustalaulu
* Debbie Longworth – taustalaulu

## Arvostelut
* Allmusic: 

## Lähteet
Ydinalue

**Ydinalueet** ovat maantieteessä merkittäviä, usein globaaleja keskuksia, joiden vaikutusalueena ovat laajat alueet, kuten kokonainen maanosa tai koko maailma. Tällaisia ovat esimerkiksi suuret metropolit, kuten New York, Lontoo, Pariisi, Moskova ja Tokio tai laajemmat kokonaisuudet, kuten Ruhrin alue, USA tai Länsi-Eurooppa. Ydinalueet ovat merkittäviä tekijöitä politiikassa ja maailmankaupassa. Ne ovat tavallisesti vauraita, kehittyneitä, kaupungistuneita ja tiheään asuttuja. Ydinalueet ovat usein myös kulttuurin keskuksia, mistä on esimerkkinä länsimaisen kulttuurin globaali asema, joka näkyy niin musiikissa, urheilussa, pukeutumisessa kuin monella muulla elämän osa-alueella. Ydinalueen ulkopuolelle jäävät vaikutusalueet ja syrjäseudut eli periferiat, joista ne saavat raaka-aineita.

## Katso myös
* Nodaalialue
* Keskus- ja vaikutusalueteoria
* Poliittinen alue

## Lähteet
Periferia

**Periferia** eli **syrjäseutu** tarkoittaa maantieteessä maailman alueita, jotka ovat syrjäisiä, vaikeasti tavoitettavia, köyhiä, ja kehittymättömiä. Niille on leimallista alhainen väentiheys, huono infrastruktuuri ja huono saavutettavuus joko sijaintinsa tai luonnonolojensa kannalta. Periferioiden talous ja teollisuus ovat heikosti kehittyneitä ja ne ovat riippuvaisia ydinalueista. Usein ne tuottavat ydinalueille raaka-aineita, kuten maataloustuotteita, puuta, mineraaleja tai öljyä.

Maailman periferia-alueita ovat esimerkiksi Saharan aavikko, Sahel, valtaosa muuta Afrikkaa, Australian aavikot, Amazonian sademetsäalue, Himalaja, Siperia ja Arktis.

Maantieteilijä Sami Moision mukaan Suomi oli vielä 1920–1930-luvuilla autonomian ajan peruina jakautunut selkeästi ydin- ja periferia-alueeseen. Norjalaisen yhteiskuntatieteilijä Stein Rokkanin mukaan juuri tällaisen keskus- ja periferiavastakkainasettelun ylittäminen oli tärkeää yhtenäisvaltioiden kehitykselle kansallisiksi kokonaisuuksiksi, joissa vallankäyttö oli tehokasta ja yhteiskunta vakaa. Suomessa tämän ydin–periferia-asetelman murtuminen käynnistyi Sami Moision mukaan vasta toisen maailmansodan jälkeen 1950-luvulla.

## Katso myös

*Takamaa
*Nodaalialue
*Maailmanjärjestelmä
*Von Thünenin malli

## Lähteet
KC Motorgroup

**KC Motorgroup** (KCMG) on hongkongilainen autourheilutalli, jonka perusti entinen kilpa-ajaja Paul Ip vuonna 2007.

Talli kilpailee lähinnä Aasian sarjoissa ja Nürburgringin kestävyysajoissa. Vuodesta 2013 se on kilpaillut myös FIA World Endurance Championship -sarjassa, voittaen Le Mansin 24 tunnin ajon LMP2-luokassa vuonna 2015. Talli sijoittui lisäksi FIA WEC-sarjassa LMP2-luokassa kolmanneksi kaudella 2014 ja toiseksi kaudella 2015.

## Lähteet
Allas Pool

**Allas Pool** (aik. *Allas Sea Pool*) on merikylpylä Helsingin Katajanokalla. Se avattiin 1. syyskuuta 2016 entisen kanavaterminaalin alueelle. Merikylpylässä on kolme meren päälle rakennettua allasta: lastenallas, lämminvesiallas ja merivesiallas sekä sauna ja kahvila. Allas Sea Poolin päärakennus valmistui keväällä 2017. Rakennuksen katolla on koko katon kattava terassi. Allas Pool on 1&nbsp;500 asiakaspaikallaan Helsingin suurin terassi.
 
Merikylpylä on auki ympäri vuoden. Vuokrasopimus Helsingin kaupungin kanssa kestää vuoden 2030 loppuun asti.

## Historiaa
Merikylpylää Katajanokalle ehdotettiin liikuntavirastolle jo vuonna 2006. Allas Sea Pool sai rakennusluvan elokuussa 2015. Kylpylähankkeen budjetti oli yhdeksän miljoonaa euroa. Työ- ja elinkeinoministeriö tuki hanketta 329&nbsp;000 eurolla. Helsingin kaupunki, Finnvera ja Tekes rahoittivat hanketta yhteensä kolmen miljoonan euron lainalla. Tämän lisäksi hanketta rahoitettiin muun muassa joukkorahoituksella, jolla kerättiin yli 810&nbsp;000 euroa. Joukkorahoitukseen osallistui yli 400 henkilöä. Yksi uima-altaista rakennettiin Western Shipyardin Teijon telakalla Salossa, josta se kuljetettiin meriteitse Katajanokalle vajaan vuorokauden ajan.

Allas Poolin kävijätavoite on 320&nbsp;000 kävijää vuodessa. Vuonna 2017 Altaalla kävi 142&nbsp;000 kylpyläasiakasta.

### Vuoden 2022 onnettomuus
Tammikuussa 2022 *[[M/S Gabriella]]*-alus törmäsi kylpylään. Saunarakennus halkesi keskeltä kahtia ja osa rakenteista siirtyi kymmeniä senttejä Kauppatorin suuntaan. Koronarajoitusten takia kylpylä oli onnettomuuden aikaan suljettu. Kesällä 2022 otettiin käyttöön väliaikaiset saunat, joiden kapasiteetti on noin kolmannes tuhoutuneiden saunojen kapasiteetista. Uudet saunatilat avattiin kesäkuussa 2023. Remontissa uudistettiin myös pukuhuoneita ja vilvoittelutiloja.

### Tilaongelmat
Loppuvuodesta 2023 alkaen kylpylä alkoi kärsiä saunojen tilaongelmista, kun HS:n mukaan kävijämäärät kasvoivat voimakkaasti ja osa turistikävijöistä viipyy saunassa löylyä heittämättä.

## Lähteet

## Aiheesta muualla

* Verkkosivusto
Wakame

**Wakame** (*Undaria pinnatifida*) on  ruskoleviin kuuluva levälaji, jota käytetään ruoanlaitossa varsinkin Japanissa. 

Wakame voi kasvaa kolme metriä pitkiksi kasvustoiksi, joiden lehdykät ovat väriltään ruskeanvihreät. Sitä tavataan 15 metrin syvyyteen asti. Se valtaa uusia kasvupaikkoja nopeasti. Australian lähivesillä se on haitallinen vieraslaji, joka valtaa alaa alkuperäiseltä kasvillisuudelta.

## Lähteet

## Aiheesta muualla
*Europe Aliens: Undaria pinnatifida  (pdf) 
*Food and Agriculture Organization of the United Nations (FAO), Fisheries and Aquaculture Department: Undaria pinnatifida 
*Encyclopedia of Life (EOL): Undaria pinnatifida 
* M.D. Guiry in Guiry, M.D. & Guiry, G.M. 2016. AlgaeBase. World-wide electronic publication, National University of Ireland, Galway. Verkkoversio; Viitattu 3.9. 2016.
Kuismanen

**Kuismanen** on suomalainen sukunimi muun muassa seuraavilla henkilöillä:

* Into Kuismanen (1908–1955), kaukopartiomies ja tiedustelujohtaja
* Kauko Kuismanen (1921–2015), eversti
* Kimmo Kuismanen (s. 1950), arkkitehti
* Leevi Kuismanen (1930–2016), kajakkimeloja 
* Mika Kuismanen (s. 1967), taloustieteilijä
* Olavi Kuismanen (s. 1929), urheilija, jonka lajeja olivat muun muassa pesäpallo
* Pertti Kuismanen (s. 1943), rata-autoilija ja jääkiekkoilija
* Simo Kuismanen (1932–2015), meloja, Leevi Kuismasen veli

## Muut
* Osasto Kuismanen, erillinen pataljoona 4:n osasto
* Kuismanen competition, rata-autoilun kilpatalli
Anttilan keramiikka

**Anttilan keramiikka** on Suomen varhaismetallikauteen ja rautakauteen liittyvä lähinnä keski- ja pohjoissuomalainen keramiikanvalmistuksen tyylisuunta, joka luetaan kuuluvaksi Säräisniemen keramiikkaan 2 (Sär-2). Sitä käytettiin ajanjaksolla 1100 eaa.–500 eaa., mikä jää ajallisesti itäisen ja vanhemman Lovozeron keramiikan ja pohjoisen ja nuoremman Kjelmøyn keramiikan väliin.

## Piirteitä
Anttilan keramiikka noudattaa muotoilussa samoja pääpiirteitä kuin muuttikin Sär-2 keramiikkaryhmän alaryhmät. Astiat olivat tasapohjaisia, astian kyljet olivat suorat lukuun ottamatta suuaukon reunoja, jotka taivutettiin ulospäin. Astiat koristeltiin säästeliäästi ja pelkistetysti. Anttilan keramiikassa vedettiin astian yläosaan uria tai muita vähäisiä friisejä. Astiat valmistettiin levittämällä tai painamalla savea teroitetun puumuotin ympärille. Kun astia poltettiin, paloi muotti samalla astian sisältä. Muihin ryhmiin verrattuna savimassan sekoitteesta puuttuvat asbestikuidut, joten Anttilan keramiikkaa ei lueta asbestikeramiikaksi. Sekoiteaineina olivat ainakin talkki-, vuolukivi- ja kiillemurske.

## Levintä
Anttilan keramiikka on Christian Carpelanin luokittelun (1965) mukaan Säräisniemen keramiikan 2 pohjoissuomalainen ryhmä, mutta sen löytöjen painopiste sijaitsee Kainuussa. Siellä erityisesti Vaalasta ja Suomussalmelta on saatu talteen suurin osa löydetystä keramiikasta.
### Tunnettuja löytöpaikkoja
* Kemijärven Anttilan (silloisen) talon asuin- ja löytöpaikka Kemijoen varressa
* Suomussalmen Ruhtinansalmen kuuden kohteen alueella runsaslukuisin Sär-2 keramiikan alatyyppi on juuri Anttilan keramiikka. Kohteet ovat Kalmosärkkä, Kellolaisten Tuli, Mikonsärkkä, Nuolisärkkä ja Maikonsärkkä.
* Vaalan Sillankorva

## Tutkimushistoriaa
Anttilan keramiikkaa on löydetty vähän ja sitä on myös tutkittu vähän. Carpelanin lisäksi Anttilan keramiikkaa, tai yleisesti ottaen pohjoissuomalaista ryhmää, ovat käsitelleet muun muassa Matti Huurre vuonna 1983, Aimo Kehusmaa vuonna 1972 ja Mika Lavento vuonna 1992 ja 1996.

## Katso myös
* Aikaisempi keramiikka, joka saapui idästä: Sarsan–Tomitsan keramiikka
* Säräisniemen keramiikan 2 muut alaryhmät: Sirnihtan keramiikka, Kjelmøyn keramiikka ja Luukonsaaren keramiikka
* Lounais-Suomen samanaikainen keramiikka: Morbyn keramiikka

## Lähteet
* 
### Viitteet
Brimonidiini

**Brimonidiini** (C11H10BrN5) on orgaaninen yhdiste. Yhdistettä voidaan käyttää lääketieteessä glaukooman ja ruusufinnien hoitamiseen.

## Ominaisuudet ja käyttö
Brimonidiini on huoneenlämpötilassa keltaista kiteistä ainetta.

Brimonidiini vaikuttaa salpaamalla α-adrenergisiä reseptoreja. Tämän seurauksena silmänpaine laskee. Silmänpainetta laskee myös brimonidiinin silmän kammioveden synteesiä estävä vaikutus. Brimonidiinia käytetään erityisesti avokulmaglaukooman hoidossa. Lääkeaine on suhteellisen lyhytvaikutteinen (puoliintumisaika 2 h) ja lääkettä annostellaan silmätippoina tyypillisesti kolme kertaa päivässä. Brimonidiinin on myös havaittu iholle annosteltavana geelinä vähentävän ruusufinneihin liittyvää kasvojen punoitusta. Ainetta käytetään lääketieteessä yleisesti tartraattisuolana.

## Haittavaikutukset
Brimonidiinin haittavaikutuksia voivat olla silmien pinnan kuivuminen sekä allergiset oireet, jotka voivat ilmetä vasta kuukausien kuluttua hoidon aloittamisesta. Erityisesti iäkkäillä glaukoomapotilailla haittavaikutuksina voi ilmetä keskushermosto-oireita esimerkiksi huimausta, uneliaisuutta ja sekavuutta. Brimonidiinilla on yhteisvaikutuksia alkoholin ja muiden keskushermostoon vaikuttavien aineiden kanssa.

## Synteesi
Brimonidiinin synteesin ensimmäisessä vaiheessa 2,4-dinitroaniliini pelkistetään 1,2,4-triaminobentseeniksi, joka reagoi tämän jälkeen glyoksaalin kanssa muodostaen kinoksaliinirakenteen. Yhdiste bromataan ja reaktio ammoniumtiosyanaatin kanssa johtaa välituotteeseen. Tämä välituote reagoi etyleenidiamiinin kanssa muodostaen brimonidiinia.

## Lähteet
Saga (1912)

**Saga** () oli keisarillisen Japanin laivaston vuonna 1912 valmistunut tykkivene.

## Valmistus
Alus tilattiin vuoden 1911 hankinnoissa Sasebon laivastontelakalta, missä köli laskettiin 17. tammikuuta 1912. Alus laskettiin vesille 27. syyskuuta ja valmistui vielä saman vuoden lopulla 8. marraskuuta.

## Palvelus
Alus luokiteltiin 30. toukokuuta 1931 toisen luokan tykkiveneestä tykkiveneeksi. Se vaurioitui 22. tammikuuta 1945 Hongkongissa ilmahyökkäyksessä. Alus poistettiin alusluettelosta 10. maaliskuuta.

## Lähteet
*
*

### Viitteet
Dragon 32/64

**Dragon 32** ja **Dragon 64** ovat 1980-lukulaisia kotitietokoneita. Ne muistuttavat läheisesti TRS-80 Color Computer -tietokonetta. Dragoneja tuotti Euroopan markkinoille Dragon Data Port Talbotissa Walesissa ja Yhdysvaltojen markkinoille Tano New Orleansissa Louisianassa. Koneiden mallinumerot kuvaavat niiden tärkeintä eroavaisuutta eli keskusmuistin määrää (32 ja 64 kilotavua).

## Historia

1980-luvun alussa brittiläiset tietokonemarkkinat kasvoivat nopeasti, ja uusia konemalleja esiteltiin lähes kuukausittain. Elokuussa 1982 Dragon Data tuli mukaan Dragon 32:llaan. Dragon 64 seurasi vuotta myöhemmin. Koneet myivät aluksi hyvin ja herättivät kiinnostuksen monissa itsenäisissä ohjelmistokehittäjissä, merkittävimpinä Microdeal. Dragon-käyttäjille suunnattu lehti, Dragon User, aloitti myös pian koneen julkaisun jälkeen.

Dragonin menestystä kotitietokoneena haittasi, että sen pelit olivat graafisesti huomattavasti huonompilaatuisia kuin kilpailijoilla, kuten Sinclair ZX Spectrum- ja BBC Micro -tietokoneilla. Dragonin suosiota opetuskäytössä vähensi puolestaan se, ettei sitä saanut helposti näyttämään pienaakkosia. Rajoitustensa takia Dragon ei kaiken kaikkiaan ollut menestys, ja Dragon Data joutui lopettamaan kesäkuussa 1984.

Suomessa toimi tietokonekerho nimeltään DRUG – Dragon Users' Group, joka pyrki parantamaan koneen heikkoa ohjelmistotarjontaa Suomessa. Mikrobitti-lehti julkaisi koneelle muutaman ohjelmalistauksen vuosina 1985–1986.

## Teknisiä tietoja

Dragonissa on 0,89-megahertsinen Motorola MC6809E -suoritin. Se oli 8-bittiseksi varsin kehittynyt sisältäen mm. rajatut 16-bittiset ominaisuudet. Raa'assa laskentatehossa Dragon voitti useimmat MOS 6502 -suorittimella varustetut koneet, millä ei kuitenkaan ollut pelikäytössä suurta merkitystä ottaen huomioon koneen graafiset rajoitteet. Koneessa oli ROM-muistia 16 kilotavua, värejä oli kahdeksan ja resoluutio oli 256 × 192.

Muita Dragonissa käytettyjä mikropiirejä:
* SN74LS783/MC6883 Synchronous Address Multiplexer (SAM)
* MC6847 Video Display Generator (VDG)
* 2 × MC6821 Peripheral Interface Adapter (PIA)

### Basic
Dragonin BASIC-tulkkia oli mahdollista nopeuttaa ohjelmallisesti, mutta silloin kasettiasema- ja tulostinportit lakkasivat tilapäisesti toimimasta ja kone saattoi muuttua epävakaaksi. Jos nopeutta lisättiin vielä enemmän, kone lakkasi myös tilapäisesti näyttämästä kuvaa. Koneen nopeuden pystyi myös palauttamaan ohjelmallisesti normaaliksi.

## Lähteet

## Aiheesta muualla
Sumida (1903)

**Sumida** () oli keisarillisen Japanin laivaston 1906 valmistunut tykkivene.

## Valmistus
Alus tilattiin osana vuoden 1903 hankintoja John I. Thornycroft and Companyltä, missä köli laskettiin tammikuussa 1903. Alus laskettiin vesille 26. kesäkuuta ja valmistui 17. huhtikuuta 1906.

## Palvelus
Alus luokiteltiin 30. toukokuuta 1931 toisen luokan tykkiveneestä tykkiveneeksi. Se poistettiin alusluettelosta 1. maaliskuuta 1935.

## Lähteet
*
*

### Viitteet
Mount Ruapehu

**Mount Ruapehu**, tai pelkästään Ruapehu, on 2 797 metriä korkea tulivuori Uuden-Seelannin Pohjoissaarella, 23 km koilliseen Ohakunesta ja 40 km lounaaseen Lake Taupon etelärannikosta Tongariron kansallispuistossa. Pohjoissaaren ainoat jäätiköt ovat sen rinteillä, samoin kuin saaren ainoat kaksi hiihtokeskusta.

Ruapehu on Uuden-Seelannin suurin toimiva tulivuori ja sen päähuippu on Pohjoissaaren korkein kohta. Vuorella on kolme huippua: Tahurangi (2 797 m), Te Heuheu (2 755 m) ja Paretetaitonga (2 751 m). Kraatteri sijaitsee huippujen välissä, ja purkausten välillä siihen muodostuu kraatterijärvi.

## Vulkaaninen toiminta
Ruapehu koostuu pääosin andesiitista ja on alkanut toimia ainakin 250 000 vuotta sitten. Muistiinmerkityn historian aikana merkittäviä purkauksia on ollut noin 50 vuoden välein. Pienemmät purkaukset ovat yleisiä, ja niitä on ollut ainakin kuusikymmentä vuoden 1945 jälkeen. Näistä jotkin ovat aiheuttaneet tuhkapilviä ja mutavyöryjä. Suurten purkauksien väliajalla kraatteriin muodostuu jäätikköjen sulamisvesistä lämmin, hapan kraatterijärvi. Ruapehun purkautuessa järvi voi tyhjetä kokonaan.

## Jäätiköt
Mt. Ruapehun jäätiköt ovat ainoat Pohjoissaarella. Ne ovat kaikki pieniä, suurimmillaankin alle 1,6 km pitkiä. Jäätiköitä on kaikkiaan kahdeksantoista, mukaan luettuna kraatterissa oleva; suurimmat ovat Mangatoetoenui, Summit Plateau ja Whangaehu.

## Aiheesta muualla

* The 1996 Ruapehu Eruption Kuvia ja informaatiota Michiganin teknillisestä korkeakoulusta 
* Volcano Camera - Mt Ruapehu  tunneittain päivittyvä webkamera GeoNet-sivustolla. 
* GeoNet:n Uuden Seelannin tulivuorivaroitukset
Johannes Bäckström

**Erkki Johannes Bäckström** (13. kesäkuuta 1939 Helsinki – 9. helmikuuta 2025 Helsinki) oli suomalainen diplomaatti, koulutukseltaan valtiotieteiden kandidaatti. Hän oli ulkoministeriön protokollaosaston osastopäällikkö 1988–1990 ja suurlähettiläs Kööpenhaminassa 1990–1995 ja Luxemburgissa 1995–1998 ja sittemmin ulkoministeriön protokollapäällikkö.

Suomen EU-puheenjohtajuuskaudella 2006 Bäckström oli protokollakonsultti. Hänet on haudattu Hietaniemen hautausmaalle Helsinkiin.

## Lähteet
Abaas Ismail

**Abaas Mukhtar Abdi Ismail** (s. 19. toukokuuta 1998) on suomalainen jalkapalloilija. Pelipaikaltaan hän on hyökkääjä. Ismail edustaa Ykkösessä pelaavaa Klubi 04:ä. Hänellä on myös Somalian kansalaisuus.

Ismail pelasi ensimmäisen ottelunsa Veikkausliigassa 24. elokuuta 2016, kun hänen edustamansa PK-35 Vantaa hävisi HJK:lle vieraissa 0–2.

Ismail on edustanut Suomea alle 18-vuotiaiden maajoukkuetasolla.

## Lähteet
Ben Klassen

**Ben Klassen** (20. helmikuuta 1918 – 6. elokuuta 1993) oli yhdysvaltalainen valkoisen ylivallan kannattaja ja uskonnollinen johtaja, joka perusti Creativity Movement -liikkeen. Sen lisäksi Klassenia pidetään sähköisen tölkinavaajan keksijänä.

## Tausta
Ben Klassen syntyi Rudnerwiedessä, Ukrainassa 20.2.1918 mennoniittiuskontoa tunnustaneeseen perheeseen. Hänen vanhempansa olivat Bernhard Kornelius Klassen ja Susanna Penner. Ollessaan kuusi vuotta hänen perheensä muutti Meksikoon ja sieltä Kanadaan.

## Uskonnolliset näkemykset
Klassen suhtautui kriittisesti kristinuskoon, joka hänen mukaansa oli juutalaisten väline Rooman valtakunnan tuhoamiseksi. Klassen ihaili antiikin Kreikkaa ja Roomaa, mutta ei koskaan halunnut palata takaisin muinaisuskontojen jumalten palvomiseen vaan hänen näkemyksensä olivat materiaalisia ja ateistisia. Kirjassaan 'A Revolution of Values Through Religion' (1991) Klassen tarkasteli jokaista suurta uskontoa verraten niitä perustamaansa Creativity-uskontoon.

### Juutalaisuus
Klassen tarkasteli mm. juutalaisuutta, joka hänen mukaansa oli peräisin Palestiinassa kauppakaravaaneja väijyneistä varkaista, tästä kehittyi aikaa myöten juutalaisten heimouskollisuus, joka Klassenin mukaan myöhemmin muuttui juutalaiseksi rodulliseksi uskonnoksi. Klassen kirjoitti, että aikoessaan perustaa valkoisille oman rodullisen uskonnon, hän on oppinut juutalaisuudesta enemmän kuin muista uskonnoista, koska hän piti juutalaisia loisina ja ajatteli näiden selviytymisen johtuneen pelkästään uskonnosta. Creativityn kultainen sääntö on Klassenin mukaan sama kuin minkä hän väittää olevan juutalaisten kultainen sääntö: "mikä on hyväksi rodullemme on korkein hyve, mikä on haitaksi rodullemme on suurin synti". Klassenin mukaan Creativityn ja juutalaisuuden yhtäläisyydet rajoittuvat pelkästään rotu-uskollisuuteen, sillä hänen mielestään juutalaiset olivat loisia jotka eivät selviä yksinään toisin kuin valkoinen rotu.

### Creativity Movement

Ben Klassen perusti vuonna 1973 uskonnollisen liikkeen nimeltä Church of The Creator, jonka nimi kehittyi myöhemmin muotoon Creativity Movement.

## Kuolema
Klassen teki itsemurhan vuonna 1993.

## Kirjallinen tuotanto
### Kirjat
* 
* 
* 
* 
* 

### Artikkelit
* 
* 

## Lähteet
Olivier Quesnel

**Olivier Quesnel** (s. 1950 Casablanca, Marokko) on ranskalainen entinen Peugeotin johtaja sekä Citroënin rallitallin tallipäällikkö.

## Ura
Vuonna 2008 hänet nimitettiin Citroënin tallipäälliköksi Guy Fréquelin, tilalle joka jäi eläkkeelle. Kaudelle 2008 Citroën voitti molemmat kuljettajien sekä valmistajien mestaruudet, ensimmäistä kertaa sitten vuoden 2005. 1. tammikuuta 2009 hänet nimitettiin Peugeotin Sportin johtajaksi Michael Bargen tilalle, joka siirtyi muihin tehtäviin. Hän saavutti menestystä Peugeotin voittaessa Le Mansin 24 tunnin ajon vuonna 2009.
Alessio Lorandi

**Alessio Lorandi** (s. 8. syyskuuta 1998 Salò) on italialainen moottoriurheilija.

## Ura
Lorandi aloitti uran Karting-sarjoissa vuonna 2010. Vuosina 2012–2013 hän voitti Italian KF3-luokan mestaruuden. Vuonna 2013 Lorandi voitti CIK-FIA World KF-Junior Championship -luokan mestaruuden ja sijoittui WSK Euro Series -luokan toiseksi. Vuonna 2014 Lorandi voitti Kartingissa KF2-luokan South Garda Winter Cupin mestaruuden ja sijoittui WSK Champions Cup -luokassa toiseksi. Vuonna 2015 Lorandi aloitti kilpauransa Euroopan Formula 3 mestaruussarjassa. Hän saavutti kauden aikana 26 pistettä ja sijoittui sarjan 20:nneksi. Samana vuonna hän ajoi kaksi kilpailua Formula Renault Alps -sarjassa. Vuonna 2016 Lorandi jatkoi Euroopan F3-sarjassa voittaen yhden kilpailun. Samana vuonna hän siirtyi kesken kauden GP3-sarjaan ajaen neljä kilpailua saavuttamatta pisteitä. Vuonna 2017 Lorandi ajoi täyden kauden GP3:ssa.

## GP3-tulokset

## Formula 2 -tulokset

## Lähteet
Lustenau

**Lustenau** on kaupunki Itävallassa Vorarlbergin osavaltiossa, Reinin varrella Sveitsin vastaisella rajalla. Se on Vorarlbergin neljänneksi suurin kaupunki. Vuoden 2019 arvion mukaan siellä asui 22&nbsp;918 ihmistä. Lustenausta tuli Itävallan osa vuonna 1830 oltuaan sitä ennen itsenäinen kreivikunta. Lustenau on ollut aikoinaan merkittävä kirjontatyön keskus; nykyään kaupungissa on teknologiateollisuutta. Lustenau tunnetaan myös urheilusta. Kaupungissa on kaksi jalkapallojoukkuetta, FC Lustenau 07 ja SC Austria Lustenau. Lustenaun jääkiekkojoukkue EHC Lustenau on pelannut Itävallan Nationalligassa ja sen seuraajassa Inter-National-Leaguessa.

## Lähteet

## Aiheesta muualla

* Marktgemeinde Lustenau
Martin Ritt

**Martin Ritt** (2. maaliskuuta 1914 New York – 8. joulukuuta 1990) oli yhdysvaltalainen elokuva- ja teatteriohjaaja, joka erikoistui yhteiskunnallisiin aiheisiin. Hänen tunnetuimpia elokuviaan ovat *[[Hehkuva kesä]]* (1958), *[[Myrsky ja raivo]]* (1959), *[[Hud – lännen kapinallinen]]* (1963), *[[Vakoilija kylmästä]]* (1965) sekä työläiskuvaus *[[Norma Rae]]* (1979).

Martin Ritt syntyi juutalaiseen siirtolaisperheeseen New Yorkin East Sidella. Hän pääsi näyttelemään Group Theaterissa ja alkoi sitten saada ohjaustöitä varhaisvuosien televisiosta. Monet tv-töistä käsittelivät yhteiskunnallisia ongelmia, ja vuonna 1952 Ritt joutui viihdeteollisuuden mustalle listalle aiempien kommunistiyhteyksiensä takia. Viitisen vuotta hän toimi näyttelijäntyön opettajana, kunnes pääsi aloittamaan elokuvaohjaajan uransa 42 vuoden iässä melodraamalla *[[Miehen mitta]]* (Edge of the City, 1956). Se perustui hänen aiemmin tekemäänsä tv-näytelmään.

## Valikoitu filmografia
*1956: Miehen mitta (*Edge of the City*)
*1957: Kaiken mitä haluat (*No Down Payment*)
*1958: Musta orkidea (*The Black Orchid*)
*1958: Hehkuva kesä (*The Long, Hot Summer*)
*1959: 5 häväistyä naista (*Five Branded Women*)
*1959: Myrsky ja raivo (*The Sound and the Fury*)
*1961: Pariisin rytmiä (*Paris Blues*)
*1962: Nuoren miehen seikkailut (*Hemingway’s Adventures of a Young Man*)
*1963: Hud – lännen kapinallinen (*Hud*)
*1964: Häväisty (*The Outrage*)
*1965: Vakoilija kylmästä (*The Spy Who Came in from the Cold*)
*1967: Hombre
*1968: Mafiaveljekset (*The Brotherhood*)
*1970: Ylpeä jättiläinen (*The Great White Hope*)
*1969: Helvetin esikartano (*The Molly Maguires*)
*1972: Petteri ja Tilta (*Pete ’n’ Tillie*)
*1972: Sounder
*1974: Conrack – opettaja (*Conrack*)
*1976: Musta lista (*The Front*)
*1978: Moukan tuuri (*Casey’s Shadow*)
*1979: Norma Rae
*1985: Murphyn romanssi (*Murphy’s Romance*)
*1987: Hullu (*Nuts*)
*1989: Stanley ja Iris (*Stanley & Iris*)

## Lähteet

## Aiheesta muualla
*
*
*
Musta lista (elokuva)

**Musta lista** (*The Front*) on Martin Rittin ohjaama yhdysvaltalainen elokuva vuodelta 1976. Walter Bernsteinin käsikirjoittama elokuva kertoo Yhdysvaltain kommunistivainojen kohteeksi joutuneiden taiteilijoiden hankaluuksista. Woody Allenin esittämä mies suostuu toimimaan kolmen Hollywoodin mustalle listalle joutuneen käsikirjoittajan kulissina. Miehestä tulee kuuluisuus, mutta hän joutuu sitten itse epäillyksi ja kuulusteltavaksi.

## Näyttelijät

## Lähteet

## Aiheesta muualla
* 
*
Lontoon suurpalo (1135)

**Lontoon suurpalo** oli Lontoossa vuoden 1135 helluntaina (sunnuntaina 26. toukokuuta) syttynyt suurpalo. Riippuen lähteestä sen sanotaan saaneensa alkunsa London Bridgeltä tai Lontoon sheriffin, kangaskauppias Gilbert Becketin, joka oli Thomas Becketin isä, kotoa. Palo tuhosi suurimman osan kaupunkia St. Paulin katedraalin ja Westminsterissä sijainneen St. Clement Danesin kirkon väliltä. Palon vaikutukset näkyvät Gilbert Becketin omaisuuden, joka koostui pääasiassa Lontoossa olleista kiinteistöistä, huomattavassa alenemisessa.
Emil Jutila

**Kustaa Emil Jutila** (10. joulukuuta 1884 Kauhava – 23. tammikuuta 1942 Jyväskylä) oli suomalainen maanviljelijä ja maalaisliiton kansanedustaja.

Jutilan vanhemmat olivat rautatierakennustyömies Kustaa Jutila ja Maria Renko. Hän kävi kansakoulun, ylemmän käsityöläiskoulun ja 1913 veturinkuljettajakurssin. Jutila oli valtionrautateiden palveluksessa työmiehenä ja konepajatyöntekijänä Kauhavalla ja Kuopiossa sekä
veturimiehenä ja veturinkuljettajana Kuopiossa ja Mikkelissä 1908–1916. Tämän jälkeen hän oli maanviljelijänä Mäntyharjulla 1916–1942 ja toimi vuosina 1939–1942 Mäntyharjun siirtoväenhuollon johtajana. 

Jutila oli kansanedustajana 1927–1930 ja 1933–1939 edustaen Mikkelin läänin vaalipiiriä. Hän oli presidentin valitsijamiehenä vuoden 1931 presidentinvaalissa ja oli Mäntyharjun kunnanvaltuuston puheenjohtajana. Jutila oli Maataloustuottajain Etelä-Savon piiriliiton puheenjohtaja, MTK:n valtuuskunnan jäsen ja Itä-Suomen raakasokeritehtaan hallintoneuvoston jäsen. 

Jutila oli naimisissa 1909–1910 Hilja Emilia Mynttisen kanssa ja vuodesta 1917 Eedit Elviira Lepän kanssa. 

## Lähteet
Oskari Kontio

**Oskari (Oskar) Kontio** (1. heinäkuuta 1884 Kerimäki – 29. maaliskuuta 1940 Inkoo) oli suomalainen maanviljelijä ja Maalaisliiton kansanedustaja.

Kontion vanhemmat olivat maanviljelijä Paavo Kontio ja Anna Maria Naukkarinen. Hän kävi kansakoulun ja käsityökoulun. Kontio oli maanviljelijänä Kerimäellä vuoteen 1923 saakka, Säämingissä 1925 ja Pieksämäellä 1925–1934. Hän toimi sitten asioitsijana Lappeenrannassa 1934–1936 ja maatilanhoitajana Inkoossa 1936–1940. Kontio oli myös Kerimäen Oras-osuuskassan kirjanpitäjänä. 

Kontio oli kansanedustajana 1924–1933 edustaen Mikkelin läänin vaalipiiriä. Hän oli presidentin valitsijamiehenä vuoden 1925 presidentinvaalissa ja oli Kerimäen kunnanvaltuuston ja kunnallislautakunnan jäsenenä. Kontio oli Maalaisliiton Itä-Savon piirin puheenjohtajana sekä Maataloustuottajain Itä-Savon liiton piiritoimikunnan ja Osuuskauppa Keski-Saimaan hallintoneuvoston jäsenenä. 

Oskari Kontio oli naimisissa vuodesta 1907 Edit Edla Johanna Happosen kanssa. 

## Lähteet
Kaarlo Mikkola

**Kaarlo Heikki Mikkola** (17. joulukuuta 1891 Hauho – 28. toukokuuta 1940 Hämeenlinna) oli suomalainen maanviljelijä ja Maalaisliiton kansanedustaja.

Mikkolan vanhemmat olivat maanviljelijä Heikki Juho Mikkola ja Iida Koivisto. Hän kävi lyseota ja suoritti maanviljelystutkinnon. Mikkola oli maanviljelijänä Hauholla, Teiskossa ja Janakkalassa vuosina 1914–1921. Hän oli sitten Valtionrautateiden puutavarakonttorin metsäkasöörinä 1919–1921 ja kartanonomistajana Hämeenlinnan maalaiskunnassa 1921–1940.

Mikkola oli kansanedustajana 1939–1940 valittuna Hämeen läänin eteläisestä vaalipiirstiä. Hän kuoli toukokuun lopulla 1940 kesken edustajakautensa, ja hänen paikalleen eduskuntaan tuli edistyspuolueen Akseli Nikula. Mikkola oli Hämeenlinnan maalaiskunnassa kunnanvaltuuston jäenenä ja kunnallislautakunnan esimiehenä. Hän oli Hämeenlinnan seudun osuuskassan hallituksen puheenjohtaja ja Hämeen Heimoliiton hallituksen jäsen.

Kaarlo Mikkola oli naimisissa vuodesta 1918 Anni Hellin Halmelan kanssa.

## Lähteet
Wirthin laki

**Wirthin laki** on tietojenkäsittelytieteen sanonta, jonka mukaan ohjelmistojen suoritus hidastuu nopeammin kuin tietokonelaitteistojen suorituskyky kasvaa.

Laki on nimetty Niklaus Wirthin mukaan, joka esitti väitteen vuonna 1995 artikkelissa "A Plea for Lean Software". Artikkelissa Wirth kiinnittää huomiota seikkaan, että esimerkiksi uudemmat tekstieditorit vaativat enemmän muistia ilman että ohjelmat ovat sen nopeampia ja ilman jatkuvaa laitteiston kehitystä uudempia ohjelmia ei voitaisi käyttää lainkaan. Wirth myös mainitsi kaksi muuta lakia: "ohjelmisto laajenee käyttämään saatavilla olevan muistin" (Parkinson) ja "ohjelmistosta tulee hitaampaa nopeammin kuin laitteistosta tulee nopeampaa" (Reiser).

Wirthin mukaan syitä monimutkaistuville ohjelmistoille ovat:
* ominaisuuksien lisääminen, vaikka käyttäjä käyttää niistä vain osaa
* virheellinen käsitys, jonka mukaan monimutkaisuus olisi sama kuin hienostunut
* kehityksen aikataulupaineet, jotka haittaavat suunnittelua

## Muita nimityksiä
Vastaavaa lakia on 2000-luvulla nimitetty "Pagen laiksi" Googlen perustajan Larry Pagen mukaan, mutta sen mukaan "ohjelmisto hidastuu kaksinkertaisesti joka 18 kuukausi". Samaa muotoilua on kutsuttu myös "Gatesin laiksi" Microsoftin Bill Gatesin mukaan.
Tietojenkäsittelytieteilijä David Mayn mukaan sitä kutsutaan myös "Mayn laiksi" vastineena Mooren laille.

## Lähteet
Pikku teurastaja

**Pikku teurastaja** (*The Butcher Boy*) on Neil Jordanin ohjaama irlantilais-yhdys&shy;valta&shy;lainen musta draama&shy;komedia vuodelta 1997. Patrick McCaben saman&shy;nimiseen romaaniin perustuva elokuva kertoo alkoholisti&shy;perheen 12-vuotiaasta pojasta, jonka maailman&shy;kuva vinksahtaa yhä vaino&shy;harhaisemmaksi. Käsi&shy;kirjoituksen laativat kirjailija ja ohjaaja yhdessä.

Neil Jordan palkittiin elokuvan ohjauksesta Berliinin elokuvajuhlilla vuonna 1998. *[[The New York Times]]in* kriitikot valitsivat *Pikku teurastajan* vuonna 2004 yhdeksi kaikkien aikojen tuhannesta parhaasta elokuvasta maailmassa.

## Lähteet

## Aiheesta muualla
*
*
Juho Kuittinen

**Johannes (Juho) Kuittinen** (21. elokuuta 1889 Jääski – 12. kesäkuuta 1956 Imatra) oli suomalainen talonomistaja, kunnallisneuvos ja sosialidemokraattien kansanedustaja.

Kuittisen vanhemmat olivat maanviljelijä Pietari Kuittinen ja Maria Pöhö. Hän kävi kansakoulun ja suoritti jatko-opintoja iltakursseilla Yhdysvalloissa asuessaan. Kuittinen oli suutarin oppilaana ja kisällinä Jääskessä ja kivityömiehenä Antreassa 1902–1912. Hän matkusti siirtolaisena Yhdysvaltoihin ja oli siellä metsätyömiehenä ja kirvesmiehenä sekä työssä autotehtaissa 1912–1917. 

Suomeen palattuaan Kuittinen oli Jääsken työväentalon vahtimestarina 1917–1918. Hän oli Suomen sisällissodan jälkeen vangittuna poliittisista syistä. Kuittinen toimi sitten kirvesmiehenä Joutsenossa 1919–1922 ja Jääskessä 1922–1924. Hän oli virvoitusjuomatehtailijana Jääskessä 1924–1934, toimi sos.dem. piirisihteerinä ja toimitsijana ja oli talonomistajana Jääskessä ja Imatralla. Kuittinen sai kunnallisneuvoksen arvon 1949. 

Kuittinen oli kansanedustajana 1934–1956 edustaen Viipurin läänin itäistä vaalipiiriä 1934–1945, Kymen läänin itäistä vaalipiiriä 1945–1948 ja Kymen läänin vaalipiiriä 1948–1956. Hän tuli eduskuntaan 23. lokakuuta 1934 sosialidemokraattien Mikko Suokkaan tilalle. Kuittinen kuoli kesäkuussa 1956 kesken edustajakautensa ja hänen paikalleen eduskuntaan tuli sosialidemokraattien Kalle Matilainen. Hän oli presidentin valitsijamiehenä vuosien 1931, 1937, 1940, 1943, 1950 ja 1956 presidentinvaaleissa. Kuittinen oli Jääsken kunnanvaltuuston jäsenenä ja Viipurin läänin itäisen vaalipiirin sos.dem. piiritoimikunnan jäsenenä. Hän oli Osuusliike Imatran edustajiston ja hallintoneuvoston jäsenenä ja Enson osuusliikkeen hallintoneuvoston jäsenenä. 

Juho Kuittinen oli naimisissa vuodesta 1915 Klaara Koskelaisen kanssa.

## Lähteet

## Aiheesta muualla
* Juho Kuittinen (1889-1956) perheineen kotonaan Jääsken Oravalan kylässä vuonna 1919, Työväen Arkisto (Finna)
Oskari Salonen

**Oskar (Oskari) Salonen** (5. kesäkuuta 1881 Kauhajoki – 20. marraskuuta 1961 Kuopio) oli suomalainen sanomalehdentoimittaja ja sosialidemokraattien kansanedustaja.

Salosen vanhemmat olivat torppari Anders Lautasalo ja Maria Åkerbacka. Hän kävi kansakoulun ja oli maataloustöissä sekä siirtolaisena Yhdysvalloissa. Salonen oli sanomalehdentoimittajana Tampereella 1920–1929, sosialidemokraattisen puolueen Mikkelin läänin vaalipiirin piirisihteerinä 1929–1934 ja sanomalehdentoimittajana Helsingissä vuoteen 1947 saakka. 

Salonen oli kansanedustajana 1933–1934 edustaen Mikkelin läänin vaalipiiriä. Hän sai vapautuksen edustajantoimen hoidosta 25. syyskuuta 1934 muun toimen hoitamisen takia ja hänen tilalleen eduskuntaan tuli sosialidemokraattien Kalle Hakala. 

Oskari Salonen oli naimisissa 1906–1928 Elina Laasasenahon kanssa, 1929–1943 Fanny Matilda Harosen kanssa ja vuodesta 1946 Lydia Maria Nurhosen kanssa. Salosen veli oli kansanedustaja Juho Lautasalo.

## Lähteet
Xigazê

**Xigazê** tai **Shigatse** (, *Xigazê Chongkyêr*; ) on prefektuuritason kaupunki Kiinan Tiibetin autonomisella alueella. Kaupungin pinta-ala on 182&nbsp;000 neliökilometriä ja väkiluku 703&nbsp;292 (vuonna 2010). Kaupungin keskusta sijaitsee linnuntietä noin 230 kilometriä autonomisen alueen pääkaupunki Lhasasta länsilounaaseen.

## Hallinnollinen jako
Piirikuntatasolla kaupunki jakautuu yhteen kaupunkipiiriin ja 17 piirikuntaan.

## Galleria

Kuva:Shigatse Dzong.jpg | Kaupunkimaisemaa.
Kuva:Tashilhunpo Monastery.jpg | Tashi Lhunpo -luostari.
Kuva:Sakya monastery.jpg | Sakyan luostari.
Kuva:Shigatse Prefecture.jpg | Vuoristoja Xigazêssa.
Kuva:Chooyu.jpg | Cho Oyu -vuori, maailman kuudes korkein vuori.
Kuva:Zhangmu Town, Tibet.jpg | Zhangmun suurkunta Nyalamin piirikunnassa Kiinan-Nepalin rajalla.


## Lähteet

## Aiheesta muualla

* Shigatse Travel Guide  (travelchinaguide.com)
Kalle Nurmela

**Kalle Nurmela** (15. tammikuuta 1882 Pudasjärvi – 27. elokuuta 1941 Pudasjärvi) oli suomalainen maanmittausinsinööri ja Maalaisliiton kansanedustaja.

Nurmelan vanhemmat olivat maanviljelijä Johan Henrik Weteläinen ja Kreeta Matilda Kokko. Hän sai maturiteettitodistuksen 1903 ja valmistui maanmittausinsinööriksi 1906. Nurmala oli maanmittausauskultanttina 1906–1910 ja toimi sitten Oulun läänin nuorempana maanmittausinsinöörinä 1919 ja vanhempana maanmittausinsinöörinä 1919–1937 sekä Turun ja Porin läänin toimitusinsinöörinä 1937–1941. Hän oli maanviljelijänä Ylikiimingissä 1907–1922 ja talonomistajana Oulussa 1921–1941. Nurmela toimi myös vakaajana ja hän oli isojakotoimitusten pitäjänä Kuolajärvellä ja Sodankylässä.  

Nurmela oli kansanedustajana 1914–1919 edustaen Oulun läänin pohjoista vaalipiiriä. Hän oli Oulun läänin valtion virkatalolautakuntien puheenjohtajana ja valtion asutusmaitten toimikuntien puheenjohtajana Pudasjärvellä ja Ranualla. 

Kalle Nurmela oli naimisissa vuodesta 1907 Fanny Pykyn kanssa. 

## Lähteet
Toivo Nokelainen

**Toivo Nokelainen** (27. joulukuuta 1887 Ruokolahti – 30. heinäkuuta 1954 Imatra) oli suomalainen kirvesmies, pienviljelijä ja sosialidemokraattien kansanedustaja.

Nokelaisen vanhemmat olivat kirvesmies Yrjö Nokelainen ja Katri Peltonen. Hän kävi kansakoulun ja oli kirvesmiehenä ja pienviljelijänä Ruokolahdella vuoteen 1949 saakka ja Imatralla 1949–1954. 

Nokelainen oli kansanedustajana 1935–1936 ja 1939–1945 edustaen Viipurin läänin itäistä vaalipiiriä. Hän tuli eduskuntaan 20. syyskuuta 1935 sosialidemokraattien Johan Helon tilalle. Nokelainen oli presidentin valitsijamiehenä vuosien 1937, 1940 ja 1943 presidentinvaaleissa. Hän oli Ruokolahden kunnanvaltuuston ja Osuusliike Imatran hallintoneuvoston jäsenenä. 

Toivo Nokelainen oli naimisissa 1911–1912 Anni Tilda Heinon (k. 1912) kanssa ja vuodesta 1919 Hilma Huhtasen kanssa.

## Lähteet
Antti Halonen (poliitikko)

**Antti Halonen** (14. kesäkuuta 1885 Jaakkima – 5. heinäkuuta 1942 Viipuri) oli suomalainen maanviljelijä, piirisihteeri ja maalaisliiton kansanedustaja.

Halosen vanhemmat olivat maanviljelijä Juhana Halonen ja Cecilia Lötjönen. Hän kävi sihteeriopiston 1918 ja suoritti saarnalupatutkinnon 1919 Savonlinnan tuomiokapitulissa. Halonen toimi maanviljelijänä Jaakkimassa. Hän oli metsätöiden johtajana 1907–1910, Sortavalan evankelisen seuran matkapuhujana 1910–1918 ja Etelä-Karjalan nuorten kristillisen piirijärjestön sihteerinä 1919–1942. 

Halonen oli kansanedustajana 1930–1942 edustaen Viipurin läänin itäistä vaalipiiriä. Hän kuoli kesken edustajakautensa heinäkuussa 1942 ja hänen tilalleen eduskuntaan tuli maalaisliiton Toivo Ikonen. Halonen oli kirkolliskokousedustajana ja hän kuului Laatokan kalastajaliiton ja Suomen kalastajayhdistyksen johtokuntiin. 

Antti Halonen oli naimisissa 1923–1940 Ida Valkeapään kanssa ja 1941 Iida Maria Tillin kanssa. 

## Lähteet